ব্রাহ্মণদের শ্রেণীবিভাগ

ব্রাহ্মণ হিন্দুধর্মের চতুর্বর্ণের প্রথম বর্ণ। ঋগ্বেদ-এর দশম মন্ডলে নববই সংখ্যক পুরুষসূক্তের বর্ণনা অনুসারে ব্রাহ্মণের জন্ম পুরুষের (স্রষ্টার) মুখ থেকে। মহাভারত-এর শান্তিপর্বে উল্লিখিত হয়েছে যে, ব্রহ্মা প্রথমে সমগ্র জগৎ ব্রাহ্মণময় করেছিলেন, পরে কর্মানুসারে সকলে নানা বর্ণত্ব প্রাপ্ত হয়; কেউ হয় ব্রাহ্মণ, কেউ ক্ষত্রিয়, কেউ বৈশ্য এবং কেউ বা শূদ্র। মহাভারতে আরও বলা হয়েছে যে, যিনি সদাচারী ও সর্বভূতে মিত্রভাবাপন্ন, যিনি কাম-ক্রোধ-লোভ-মোহ ত্যাগ করেছেন, যিনি সন্তোষকারী, সত্যবাদী, জিতেন্দ্রিয় ও শাস্ত্রজ্ঞ, তিনিই ব্রাহ্মণ; অর্থাৎ গুণ ও কর্মানুসারে ব্রাহ্মণাদি চতুর্বর্ণের সৃষ্টি, জন্মানুসারে নয়। পরবর্তীকালে অবশ্য জন্মসূত্রে বর্ণ নির্ধারণ-ব্যবস্থা প্রচলিত হয়। কালের বিবর্তনে ব্রাহ্মণ সম্প্রদায়ের মধ্যেও বিভিন্ন শাখা ও উপশাখা তৈরি হয়েছে। ব্রাহ্মণদের প্রকারভেদ মূলত তাদের উৎপত্তি, বাসস্থান, গোত্র, শাখা এবং অনুষ্ঠানের ভিন্নতার উপর নির্ভর করে। ভারতের বিভিন্ন অঞ্চলে ব্রাহ্মণদের বিভিন্ন উপগোষ্ঠী দেখা যায়।

নীহাররঞ্জন রায়, রমেশচন্দ্র মজুমদার প্রমুখ ঐতিহাসিকেরা বাংলার ব্রাহ্মণদের মোটামুটি পাঁচটি শ্রেণীতে ভাগ করেছিলেন; যথা—দাক্ষিণাত্য বৈদিক, পাশ্চাত্য বৈদিক, রাঢ়ীয়, বারেন্দ্র এবং মধ্যশ্রেণী। এঁদের মধ্যে বাংলায় দাক্ষিণাত্য বৈদিকদের সংখ্যা অতীত থেকেই খুবই সীমাবদ্ধ, বর্তমানে প্রধানতঃ মেদিনীপুর ও দক্ষিণ চব্বিশ পরগণা জেলাতেই এই শ্রেণীর ব্রাহ্মণদের বসতি দেখতে পাওয়া যায়। এছাড়া উত্তর ২৪ পরগণা জেলার ভাটপাড়াতেও অতীত থেকেই কিছু দাক্ষিণাত্য বৈদিক রয়েছেন। অন্যদিকে অতীত থেকেই পাশ্চাত্য বৈদিকরা বাংলার সর্বত্র ছড়িয়ে থাকলেও, বাংলাদেশ রাষ্ট্রের গোপালগঞ্জ জেলার কোটালিপাড়া, উত্তর ২৪ পরগণা পরগণা জেলার ভাটপাড়া ও নদীয়া জেলার নবদ্বীপ এঁদের মূল কেন্দ্র। আর রাঢ়ীয় ব্রাহ্মণরা অতীত থেকেই বাংলায় সংখ্যাগরিষ্ট ছিলেন; তখন বাংলায় তাঁদের মূল নিবাস রাঢ় অঞ্চল, অর্থাৎ—ভাগীরথীর পশ্চিম দিক হলেও পরবর্তীসময়ে তাঁরা পূর্ববঙ্গের নানাজায়গায় নিজেদের বসতি স্থাপন করেছিলেন। এই রাঢ়ীয় ব্রাহ্মণরা আবার শতাধিক শাখায় বিভক্ত হলেও চারটি মূল ভাগে বিন্যস্ত; যথা—কুলীন, বংশজ, শুদ্ধ শ্রোত্রিয় ও কষ্ট শোত্রিয়। অন্যদিকে অতীতে বারেন্দ্র ব্রাহ্মণদের মূল কেন্দ্র উত্তরবঙ্গ হলেও পরবর্তীকালে তাঁরা বাংলার বিভিন্ন জায়গায় ছড়িয়ে পড়েছিলেন। বর্তমানে সংখ্যার দিক থেকে তাঁরা রাঢ়ীয়দের থেকে অল্প হলেও অন্য দুই শ্রেণীর বৈদিকের থেকে সংখ্যায় বেশি। এই বারেন্দ্রদের মধ্যে আবার কুলীন ইত্যাদি অনুলোমজ-প্রতিলোমজ ভেদ রয়েছে। এঁদেরই একটি অংশ চাপ নামে পরিচিত যাঁরা রাঢ়ীয় শ্রেণীর বংশজদের কাছাকাছি অবস্থান করেন। আর মধ্যশ্রেণীর ব্রাহ্মণদের মেদিনীপুর জেলায় পাওয়া যায়। তাঁরা কৈবর্তদের দান গ্রহণ করেন বলে অন্যান্য ব্রাহ্মণদের চোখে নিম্ন পর্যায়ের হলেও রাঢ়ীয়দের উপাধি ও গোত্রনাম ধারণ করেন। এই শ্রেণীর ব্রাহ্মণদের মধ্যে কুলীন, শ্রোত্রিয় ইত্যাদি কোন ভেদ নেই। এছাড়া বাংলার ব্রাহ্মণদের বেশিরভাগই মধ্যপন্থী শান্ত মতে বিশ্বাসী হলেও তাঁদের মধ্যে কিছু বৈষ্ণবও রয়েছেন। যেমন—বাংলায় গোস্বামী উপাধি-ধারী ব্রাহ্মণরা সকলেই বৈষ্ণব, এছাড়া অন্যান্য উপাধি-ধারীদের মধ্যেও কিছু বৈষ্ণব দেখতে পাওয়া যায়। প্রসঙ্গতঃ উল্লেখ্য যে, আসাম অঞ্চলের ব্রাহ্মণরাও নিজেদের বৈদিক বলে পরিচয় দিয়ে থাকেন।

উড়িষ্যার ব্রাহ্মণদের দুটি প্রধান শাখা হল—দাক্ষিণাত্য ও যাজপুরিয়া। এই উভয় শাখার মধ্যে বৈবাহিক বা অপরাপর কোন সম্পর্ক অতীত থেকেই নেই। এখানকার দাক্ষিণাত্য ব্রাহ্মণরা আবার কয়েকটি উপশ্রেণীতে বিভক্ত, যথা—বৈদিক ব্রাহ্মণ, পূজারী, অধিকারী বা বৈষ্ণব ব্রাহ্মণ এবং মহাজনপন্থী ও মহাস্থানী ব্রাহ্মণ। এঁদের মধ্যে বৈদিক ব্রাহ্মণরা প্রধানতঃ পূজা-অনুষ্ঠান ইত্যাদি ধর্মীয় কাজকর্ম করে থাকেন, এবং এঁরা কুলীন ও শ্রোত্রিয়—এই দুই গোষ্ঠীতে বিভক্ত। আবার এঁদের কুলীনদের মধ্যে অতীতে যাঁরা শাসনী বা রাজকীয় আদেশনামা প্রাপ্ত কয়েকটি বিশেষ গ্রামের বাসিন্দা ছিলেন, তাঁরা উড়িষ্যার ব্রাহ্মণসমাজে বিশেষ সম্মানের পাত্র। প্রসঙ্গতঃ উল্লেখ্য যে, অতীতে বাংলার বৈদিক ব্রাহ্মণদের মধ্যে কৌলিন্যপ্রথা কার্যত অনুপস্থিত থাকলেও দাক্ষিণাত্য বৈদিকদের উড়িষ্যাগত কোন কোন শাখার মধ্যে কিন্তু এই প্রথা তখন বিকাশলাভ করেছিল। উড়িষ্যার পূজারী বা অধিকারী ব্রাহ্মণরা অতীত থেকেই বৈষ্ণব এবং শ্রীচৈতন্যের অনুগামী। একারণেই তাঁরা আজও যজ্ঞোপবীত ছাড়াও নিজেদের গলায় তুলসীর মালাও পরিধান করেন। এঁদের মধ্যে আবার বিভিন্ন গুরু অনুসারী অনুযায়ী উপসম্প্রদায় ভেদ রয়েছে। অন্যদিকে মহাজনপন্থী বা পানিগিরি ব্রাহ্মণরা অতীত থেকেই সচরাচর ধর্মনিরপেক্ষ পেশায় নিযুক্ত রয়েছেন। এই মহাস্থানী ব্রাহ্মণরা বর্তমানে উড়িষ্যার সর্বত্রই ছড়িয়ে থাকলেও এখানকার সামাজিক মানমর্যাদার দিক থেকে তাঁরা কিন্তু খাটো; যেহেতু তাঁরা চাষবাসের কাজও করে থাকেন, সেহেতু তাঁরা হালিয়া ব্রাহ্মণ নামে পরিচিত। উড়িষ্যার নিম্নস্তরের ব্রাহ্মণদের মধ্যে প্রসঙ্গতঃ এখানে পাণ্ডাদের কথাও উল্লেখ্য, অতীতের একসময়ে এঁদের মধ্যে অনেকেই বাংলায় এসে রাঁধুনির বৃত্তি অবলম্বন করেছিলেন বা আজও করে থাকেন। একইসাথে একথাও উল্লেখ্য যে, পুরীর জগন্নাথ মন্দিরের পাণ্ডারা কিন্তু সকলেই ব্রাহ্মণ নয়, এবং তাঁদের ব্রাহ্মণত্বের দাবিও খুবই সাম্প্রতিক। যাজপুরীয়া ব্রাহ্মণরা অতীত থেকেই উড়িষ্যার উপকূলবর্তী অঞ্চলের বাসিন্দা, এবং তখন হোক বা এখন—বাংলায় যত উড়িয়া ব্রাহ্মণ দেখতে পাওয়া যায়, তাঁদের বেশিরভাগই কিন্তু যাজপুরী। এই ব্রাহ্মণরা আবার ছ’টি গোত্রে বিভক্ত; যথা—কফলা, কুমার, কুশিক, কৃষ্ণপ্রিয়, কামকায়ন এবং কাত্যায়ন। তাছাড়া অতীত থেকেই উড়িষ্যায় কিছু অথর্ববেদী ব্রাহ্মণও রয়েছেন, যাঁরা নিম্নপর্যায়ের ব্রাহ্মণ বলে বিবেচিত হন।

বিহারি ব্রাহ্মণদের মধ্যে মৈথিলীরা অগ্রগণ্য এবং তাঁরা পঞ্চগৌড় নামে কথিত ব্রাহ্মণদের একটি শাখা বলে অতীত থেকেই নিজেদের পরিচয় দিয়ে থাকেন। প্রসঙ্গতঃ স্মরণীয় যে, প্রাচীন ভারতে মিথিলা সংস্কৃতচর্চার, বিশেষ করে ন্যায়শাস্ত্রচর্চার একটি বৃহৎ কেন্দ্র ছিল। এই মৈথিলী ব্রাহ্মণদের অধিকাংশই কিন্তু শক্তিমতাবলম্বী এবং বাংলার ব্রাহ্মণদের মতোই তাঁরাও আমিষভোজী। অতীতের মিথিলার বৈষ্ণব কবি বিদ্যাপতিও দেবী দুর্গার উপাসক ছিলেন। তাছাড়া অতীতে দ্বারভাঙ্গার মহারাজা ও আরও অনেক নামকরা বিহারি জমিদার মৈথিলী ব্রাহ্মণ কুলজাত ছিলেন। মৈথিলী ব্রাহ্মণদের কোন শাখা না থাকলেও বাংলার কুলীন প্রভৃতির মত তাঁদের মধ্যেও অনুলোমজ-প্রতিলোমজ গোষ্ঠী রয়েছে; যথা—শ্রোত্রিয় বা মোত, যোগ, নাগর, পঞ্জীবন্ধ ও জাইওয়ার। এছাড়া দক্ষিণ বিহারে অতীত থেকেই কিছু শাকদ্বীপী ব্রাহ্মণও রয়েছেন, তখন যাঁরা ভাগ্যগণনা, শুভাশুভনির্ণয় ও চিকিৎসাবৃত্তিতে নিযুক্ত ছিলেন। তবে এসব ছাড়াও তাঁদের মধ্যে তখন পণ্ডিত ও ভূম্যধিকারী শ্রেণীর কিছু মানুষও ছিলেন। উল্লেখ্য যে, পাঞ্জাবের সারস্বত ব্রাহ্মণদের মতোই শাকদ্বীপী ব্রাহ্মণরাও সগোত্রে বিবাহ করে থাকেন। তবে তাঁদের গোত্রের কিছু উপবিভাগ রয়েছে যেগুলি আবার পুর নামে পরিচিত। এঁদের স্বগোত্রে বিবাহ হলেও স্বপুরে বিবাহ কিন্তু হয় না।

উত্তরপ্রদেশের ব্রাহ্মণরা প্রধানতঃ তিনটি শ্রেণীতে বিভক্ত, যথা—কনৌজীয়া, সরযুপারীয়া এবং সনাধ্যা। এঁদের মধ্যে সামাজিক মর্যাদার দিক থেকে কনৌজীয়াদের স্থান অতীত থেকেই খুবই উঁচু, কেননা ভারতের বিভিন্ন জায়গার ব্রাহ্মণ্য ঐতিহ্যে কনৌজাগত বলে পরিচিত হওয়ার প্রবণতা সেই প্রাচীনকাল থেকেই খুবই বেশি বলে দেখতে পাওয়া যায়। এই কনৌজীয়া ব্রাহ্মণদের মধ্যে আবার নানা শাখা রয়েছে। শুধু সেটাই নয়, সমাজে উচ্চমর্যাদা সম্পন্ন হলেও কনৌজীয়ারা কিন্তু অতীত থেকেই নিম্নধরণের নানা বৃত্তিতে নিযুক্ত রয়েছেন। যেমন—কোম্পানি আমলের দেশীয় সিপাহীদের মধ্যে একটা বড় অংশই কনৌজীয়া ছিলেন। সরযুপারীয়ারা আবার অযোধ্যা অঞ্চলের আদি বাসিন্দা। অতীত থেকে তাঁরা নিজেদের কনৌজীয়াদের একটি শাখা বলে দাবি করলেও বাস্তবে কনৌজীয়াদের সঙ্গে কখনোই তাঁদের কোন বৈবাহিক বা অন্য কোন সামাজিক সম্বন্ধ স্থাপিত হয়নি। এই সরযুপারীয়া বা সারোরিয়াদের মধ্যে আজও সংস্কৃতচর্চা বর্তমান রয়েছে এবং তাঁরা নিজেদের হাতে জমি চাষ করেন না। অন্যদিকে সনাধ্যারাও নিজেদের কনৌজীয়াদের শাখা বলে দাবি করে থাকেন। অতীতে এঁরা গঙ্গা-যমুনা দোয়াব অঞ্চলের বাসিন্দা ছিলেন। কিন্তু এঁরা প্রধানতঃ বাণিজ্যজীবী হওয়ার জন্য উত্তরপ্রদেশের অন্যান্য ব্রাহ্মণদের তুলনায় সামাজিক মর্যাদার দিক থেকে হীনগোত্রীয়। প্রসঙ্গতঃ উল্লেখ্য যে, অতীত থেকেই উত্তরপ্রদেশের ব্রাহ্মণদের অধিকাংশই কিন্তু শৈবমতাবলম্বী।

উত্তর ভারতের হরিয়ানা অঞ্চলের ব্রাহ্মণরা গৌড় ব্রাহ্মণ নামে পারচিত। এঁদের মতে, উত্তর ভারতীয় ব্রাহ্মণদের পঞ্চ-গৌড় নামে যে পরিচিতি রয়েছে, তাঁদের মধ্যে এঁরাই হলেন আদি গৌড়; এবং সারস্বত, কান্যকুব্জ, মৈথিল ও উৎকল ব্রাহ্মণরা এঁদের থেকেই উৎপন্ন হয়েছেন। যদিও এই গৌড় শব্দের মূল অর্থ যে কি—একথা আজও গবেষকরা বুঝে উঠতে পারেন নি, তবে অতীত থেকেই এই শব্দটি যেহেতু মূলতঃ পুরোহিত অর্থে প্রযুক্ত হয়ে থাকে, সেহেতু এদিক থেকে এই গৌড় ব্রাহ্মণদের পুরোহিত শ্রেণী বলা যেতে পারে। কিন্তু হরিয়ানার গৌড় ব্রাহ্মণরা অতীত থেকেই প্রধানতঃ কৃষিজীবী। এঁদের একটি শাখাকে তাগা-গৌড় বলা হয়ে থাকে। এখানে তাগা শব্দের অর্থ হল উপবীত। আর উপবীত ছাড়া ব্রাহ্মণত্বের অন্য কোন পরিচয় এঁদের কাছে নেই। এমনকি হরিয়ানার অন্য জাতির মানুষেরা ব্রাহ্মণ বলে এঁদের প্রণামও করেন না; শুধু এঁদের সাথে পথে মুখোমুখি দেখা হলে মুখে রামরাম বলেন। অতীত থেকেই এই গৌড় ব্রাহ্মণদের অধিকাংশই শৈব হলেও একাংশ বৈষ্ণব, আর এই বৈষ্ণবদের একটি অংশ আবার বল্লভাচারী। গৌড় ব্রাহ্মণরা মাছমাংস ভক্ষণ করেন না এবং এখনও মাঝে মাঝে বৈদিক যজ্ঞের বিভিন্ন অনুষ্ঠান করে থাকেন। প্রসঙ্গতঃ উল্লেখ্য যে, সাধারণভাবে উত্তরপ্রদেশ ও হরিয়ানার ব্রাহ্মণরা কখনো মদ্য স্পর্শ না করলেও কিন্তু প্রচুর গঞ্জিকাসেবন করে থাকেন।

পাঞ্জাব ও হরিয়ানার পশ্চিমাঞ্চলের সারস্বত ব্রাহ্মণদের নামের উৎস হল সরস্বতী নদী। সারস্বতরা নিজেদের পঞ্চগৌড়ের একটি শাখা বলে দাবি করে থাকেন। অতীত থেকেই এঁদের অধিকাংশই কৃষিজীবী হলেও, সময় বিশেষে এঁরা বানিয়া ও ক্ষেত্রিদের পৌরোহিত্য করে থাকেন এবং তাঁদের আতিথ্য গ্রহণ করতেও পরাম্মুখ হন না। সারস্বতরা সাধারণতঃ শান্ত, এবং এঁরা সচরাচর মাছমাংস ভক্ষণ করেন না। এঁরা আবার দুটি শাখায় বিভক্ত, যথা—বানজাই এবং মোহয়াল। এঁদের মধ্যে মোহয়ালরা অতীত থেকেই পাঞ্জাবের পশ্চিমাঞ্চলের বাসিন্দা এবং এঁরা কখোনোই পুরোহিতের কাজ করেন না। অন্যদিকে বানজাইরা বাংলার কুলীন প্রভৃতির মতই কয়েকটি অনুলোমজ-প্রতিলোমজ গোষ্ঠীতে বিভক্ত, যথা—পঞ্চ-জাতি (আড়াই-ঘর ও চার-ঘর), অষ্ট-ভান এবং বরুহি। অতীত থেকেই সারস্বতদের মধ্যে সগোত্র বিবাহ প্রচলিত রয়েছে।

সিন্ধুপ্রদেশের ব্রাহ্মণরাও প্রধানতঃ সারস্বত এবং তাঁরা পাঁচটি শাখায় বিভক্ত; যথা—শ্রীকর, বারি (বারোটি কুল), ভবনজাহী (বাহান্নটি কুল), শেতপাল ও কুবছন্দ। এঁদের মধ্যে শুধুমাত্র যাঁরা বৈষ্ণব ও বল্লভাচারী, তাঁরা ছাড়া অন্যান্য সকলেই মাছমাংস যখন করেন; এমনকি পাঞ্জাবের সারস্বতদের মত এঁরাও ক্ষেত্রি ও রোজা বানিয়াদের হাত থেকে আহার্য ও জল গ্রহণ করেন। অন্যদিকে ভবনজাহী এবং শেতপালদের একাংশ উন্নধরনের শাক্ত এবং তাঁরা মদ্যপানও করে থাকেন। অতীত থেকেই পৌরোহিত্য ছাড়াও এঁরা গ্রহবিপ্রের কাজও করে থাকেন। এছাড়া চাষবাস ও বাণিজ্যেও এঁদের আগ্রহ রয়েছে বলে দেখা যায়।

কাশ্মীরের ব্রাহ্মণরা দুটি শ্রেণীতে বিভক্ত—পণ্ডিত এবং ডোগরা। এঁদের মধ্যে পণ্ডিতরা অতীত থেকেই শাস্ত্রানুশীলন ও বিদ্যাচর্চায় অতিরিক্ত উৎসাহী হওয়ার কারণে উত্তরভারতের নানা জায়গায় সম্মানভাজন ব্রাহ্মণ হিসাবে পরিচিত। আর ডোগরা ব্রাহ্মণরা ভোগরা উপজাতি থেকে উদ্ভুত হয়েছেন বলে গবেষকরা মনে করে থাকেন।

রাজস্থানের ব্রাহ্মণদের একটা বড় অংশ বরাবরই বহিরাগত এবং প্রধানতঃ সারস্বত, গৌড় ও কনৌজীয়াদের নিয়ে গঠিত। এখানকার স্থানীয় ব্রাহ্মণদের মধ্যে শ্রীমালী ব্রাহ্মণদের রাজস্থানের সর্বত্র ও গুজরাটে দেখতে পাওয়া যায়। অন্যদিকে এখানকার মেবারী ব্রাহ্মণরা অতীত থেকেই সচরাচর মেবার অঞ্চলেই কেন্দ্রীভূত রয়েছেন। আর পল্লীওয়ালারা অতীতে মূলতঃ উত্তর ও পশ্চিম রাজস্থানের বাসিন্দা হলেও বর্তমানে মহারাষ্ট্র ও গুজরাটে ছড়িয়ে পড়েছেন। রাজস্থানের পোকরনা ব্রাহ্মণদের অতীত উৎপত্তিস্থল যোধপুর ও জয়সলমীরের মধ্যবর্তী পোকরনা শহরে হলেও, বর্তমানে তাঁদের উত্তর ও পশ্চিম রাজস্থান এবং সিন্ধু ও গুজরাট অঞ্চলেও দেখতে পাওয়া যায়। রাজস্থানি ব্রাহ্মণদের মধ্যে রাজগোর ও গুজরগোর কিছুটা নিম্নশ্রেণীর ব্রাহ্মণ, এবং বর্তমানে রাজস্থানের প্রায় সর্বত্রই এঁদের দেখতে পাওয়া যায়। তবে এঁরা ছাড়াও বৰ্তমানে আরও নানা শ্রেণীর ব্রাহ্মণ রাজস্থানে রয়েছেন, যাঁরা এখন এখানকার বিভিন্ন অঞ্চলে কেন্দ্রীভূত অবস্থায় বাস করেন; যেমন—সাঞ্চোরা ব্রাহ্মণদের এলাকা হল শিরোহী জেলার সাঞ্চোরা; দহিমা ব্রাহ্মণদের মারওয়ার ও বুন্দিতে পাওয়া যায়; পারিক রক্ষণরাও মারওয়ার ও বুন্দিতে বাস করেন; দিওয়াস ব্রাহ্মণদের বিকানীর, মারবার এবং নাথাড়ওয়ারা অঞ্চলে দেখা যায়; খান্ডেলবালদের মারবার ও জয়পুরে পাওয়া যায়; নন্দওয়ানি যোরা রাখালদের মারবার এবং কসৌলিতে দেখা যায়; শিখাওয়ালদের কেন্দ্র হল জয়পুর এবং আসোপাদের কেন্দ্র হল মারবার। বর্তমানে এসব ব্রাহ্মণদের অনেকেই জৈন মতাবলম্বী হয়ে জৈন জাতিকাঠামোয় স্থান পেয়ে গিয়েছেন। তবে এঁরা ছাড়াও অতীত থেকেই রাজস্থানে ভোজক নামের একশ্রেণীর ব্রাহ্মণরা রয়েছেন, যাঁরা সুদূর অতীত থেকেই জৈনদের পৌরোহিত্য করে আসছেন। প্রসঙ্গতঃ উল্লেখ্য যে, রাজস্থানের পুষ্কর তীর্থের পাণ্ডারা পুষ্কর সেবক নামে পরিচিত। তবে রাজস্থানের ভাট ও চারণরা অতীত থেকেই ব্রাহ্মণত্বের মর্যাদা দাবি করলেও এখানকার সমাজে তাঁরা কখনোই ব্রাহ্মণ বলে স্বীকৃতি পাননি।

পাশের রাজ্যের গুজরাটি ব্রাহ্মণরাও অতীত থেকেই প্রধানতঃ ছ’টি শাখায় বিভক্ত, যথা—ঔদীচ্য, নাগর, রাইকওয়ার, ভার্গব, শ্রীমালী ও গির্ণার। এঁরা নিজেদের পঞ্চগৌড়ের অনুরূপ পঞ্চ-দ্রাবিড় কুলোদ্ভুত বলে দাবি করে থাকেন। এঁদের মধ্যে ঔদীচ্যরা প্রধানতঃ তিনটি শ্রেণীতে বিভক্ত; যথা—তোলকীয়া, সিদ্ধপুরীয়া এবং শিহোর। এছাড়াও উদীচ্যদের আরও কয়েকটি ছোট ছোট গোষ্ঠী রয়েছে; যেমন—সহস্র, খেরওয়ার, উনাওয়ার ঘরিয়া, ঝালওয়ারি, খরাইরি ও গোহেলওয়ারি। গবেষকদের মতে, এসব গোষ্ঠীর নামগুলির অধিকাংশই স্থাননামবাচক। এই রাজ্যের নাগর ব্রাহ্মণদের ছ’টি শাখা হল—বড়নগর, বিশালনগর, সাযোদ্রা, প্রসনোরা, কিসনোরা ও চিৎরোদা। এসব নামগুলিও এক একটি নগরের নাম থেকে উদ্ভুত হয়েছে। অতীতে রাইকোয়ার ব্রাহ্মণরা কচ্ছ ও খেড়া অঞ্চলের, এবং ভার্গবরা ব্রোচ জেলায় বাস করতেন। শ্রীমালীরা অতীতের কোন একসময়ে রাজস্থান থেকে গুজরাটে গিয়েছিলেন এবং বর্তমানে এঁরা ছ’টি শাখায় বিভক্ত; যথা—কঙ্গী, কাথিয়াবারী, গুজরাটি, আমেদাবাদী, সুরাটি এবং খান্ডাতী। গুজরাটের গির্ণাররা তিনটি শ্রেণীতে বিভক্ত; যথা—জুনাগড়ীয়া, চোরওয়াদা (সোমনাথ ও মাঙ্গরোলের মধ্যবর্তী উপকূল-শহর চোরওয়াদ) এবং আজকীয়া (অজক গ্রামের)। তবে এঁরা ছাড়াও আরো বহু আঞ্চলিক ব্রাহ্মণ গোষ্ঠী অতীত থেকেই গুজরাটের বিভিন্ন জায়গায় বাস করছেন; যথা—অনাবালা বা ভাতেলারা ব্রোচ ও দমনের মধ্যবর্তী অঞ্চলে; চোবিশারা বরোদা, সিনোর এবং জানোরে; দধীচিরা মহী নদীর কুলে; দশহারারা অনহিলওয়ারা পত্তনে; দেশোয়ালীরা খেড়া জেলায়; জম্বরা ব্রোচ জেলার জসরে; খাড়ায়ৎরা খেদ্রা, আমেদাবাদ ও ব্রোচ অঞ্চলে; মস্থানরা সিদ্ধপুরে; মোধারা আমেদাবাদ ও খেড়া অঞ্চলে; নন্দোদ্রারা নান্দোদ অঞ্চলে; নারাদিকরা ক্যাম্বে অঞ্চলে; নরসিপারা-রা কাইরা জেলায়, এঁরা বল্লভাচারী সম্প্রদায়ভূক্ত; পরাশরীয়ারা কাথিয়াবারের দক্ষিণ-পূর্ব অঞ্চলে; সাচোরা ও সাঝোদ্রারা ব্রোচের কাছে অবস্থিত সাকোধ অঞ্চলে; সোমপারারা সোমনাথ অঞ্চলে; সোরাঠীয়ারা সুরাট অঞ্চলে; তালাজীয়ারা ভবনগরের অন্তর্গত তলাজ অঞ্চলে; তপোধন ও বালাদ্রারা ওয়ালা অঞ্চলে; বাল্মীকিরা খেড়া, ক্যাম্বে ও ইদার অঞ্চলে; বয়াদরা প্রায় সর্বত্র ইত্যাদি। এঁরা ছাড়াও সমগ্র গুজরাটে আরও কিছু নিম্নশ্রেণীর ব্রাহ্মণ রয়েছেন; যেমন—আভীর-ব্রাহ্মণ, অর্থাৎ আভীর গোয়ালাদের পুরোহিত; মুচিগৌড় অর্থাৎ চর্মকারদের পুরোহিত; কুনবি গৌড় অর্থাৎ কুনবি চাষীদের পুরোহিত; দর্জিগৌড় অর্থাৎ দর্জিদের পুরোহিত; গন্ধর্পগৌড় অর্থাৎ গাইয়ে-বাজিয়েদের পুরোহিত; গুর্জরগৌড় অর্থাৎ গুর্জরদের পুরোহিত প্রভৃতি।

মধ্যপ্রদেশে অতীত থেকেই মোটামুটিভাবে যে তিন ধরণের ব্রাহ্মণ দেখতে পাওয়া যায়, তাঁরা হলেন—মালব অঞ্চলে মালবীয়া, নর্মদা নদী অঞ্চলে নর্মদীয়া এবং বুন্দেলখণ্ডের জিঝোটিয়া। এছাড়া এই রাজ্যের নাগপুর ও জব্বলপুর অঞ্চলে গোন্দী ব্রাহ্মণদের পাওয়া যায় যাঁদের সঙ্গে অতীত থেকেই মারাঠী ব্রাহ্মণদের বৈবাহিক সম্পর্ক চালু রয়েছে। এই গোন্দ ব্রাহ্মণদের একটি শাখা চরকী নামেও পরিচিত। গবেষকদের মতে গোন্দ-উপজাতি থেকে এই শ্রেণীর ব্রাহ্মণদের নামকরণ হয়েছে।

মহারাষ্ট্রে প্রধানতঃ পাঁচ ধরণের ব্রাহ্মণ দেখতে পাওয়া যায়; যথা—দেশস্থ, কোঙ্কনী, যজুর্বেদী, করহাদে এবং শেনাবি। এঁদের মধ্যে দেশস্থ ব্রাহ্মণরা এখানে অতীত থেকেই খুবই প্রভাবশালী। এঁরা আবার দু’ভাগে বিভক্ত; যথা—লৌকিক বা গৃহস্থ এবং ভিক্ষা। এই দেশস্থদের মধ্যে অতীত থেকেই যাঁরা চিরাচরিত পন্থায় বিশ্বাসী, এবং তাঁদের মধ্যে যাঁরা বেদচর্চা করতেন বা করেন—তাঁরা হলেন বৈদিক, যাঁরা ধর্মশাস্ত্র চর্চা করতেন বা করেন—তাঁরা হলেন শাস্ত্রী, যাঁরা জ্যোতিষচর্চা করতেন বা করেন—তাঁরা হলেন জ্যোতিষী বা যোশী, যাঁরা চিকিৎসাবৃত্তির অনুসারী ছিলেন বা রয়েছেন—তাঁরা হলেন বৈদ্য এবং যাঁরা পুরাণ পাঠ করতেন বা করেন—তাঁরা হলেন পৌরাণিক। এছাড়া দেশস্থরা সামগ্রিকভাবে ঋক ও কৃষ্ণযজুর্বেদের অনুসারী হলেও তাঁদের অধিকাংশই কিন্তু অতীত থেকেই শৈব। আর এঁদের মধ্যে যাঁরা আবার বৈষ্ণব, তাঁরা প্রধানতঃ মধ্বপন্থী। কর্ণাটকেও এই দেশস্থ ব্রাহ্মণদের বসতি রয়েছে। উল্লেখ্য যে, কোঙ্কনী ব্রাহ্মণরাও অতীত থেকেই রীতিমত প্রতিপত্তিশালী এবং নিজেদের রাজ্যে তাঁরা চিৎপাবন নামে পরিচিত। এই কোঙ্কনী ব্রাহ্মণদের দুটি শাখা হল—নির্বাণবর এবং কেলেসকর। গবেষকদের মতে চিৎপাবন নামটি সম্ভবতঃ কর্ণাটকের রত্নগিরি জেলার চিপলুন থেকে এসেছে। এখানকার যজুর্বেদীরা আবার দুটি শাখায় বিভক্ত—নির্বাণবর এবং মাধ্যন্দিন। মহারাষ্ট্রের করহাদে ব্রাহ্মণদের নামকরণ সম্ভবতঃ কৃষ্ণা ও কোইনা নদীর সঙ্গমস্থলে অবস্থিত করহাদ নগর থেকে হয়েছে। এই করহাদে ব্রাহ্মণরা উগ্র শাক্তমতাবলম্বী। আর এই রাজ্যের শেনাবি ব্রাহ্মণরা পাঞ্জাবের সারস্বত ব্রাহ্মণদের একটি শাখা বলে কথিত। অতীত থেকেই এঁদের মোটামুটিভাবে কোঙ্কন, গোয়া ও মুম্বাই অঞ্চলে পাওয়া যায়। উচ্চশ্রেণীর এই পাঁচ ধরণের ব্রাহ্মণ ছাড়াও মহারাষ্ট্রে নিম্নশ্রেণীর কিছু ব্রাহ্মণও দেখতে পাওয়া যায়। এঁদের মধ্যে দেব-রুকেরা অতীত থেকেই কৃষিজীবী। এঁদের সঙ্গে দেশস্থরা একত্রে ভোজন করলেও কোঙ্কনীরা আজও করেন না। আরেক নিম্নশ্রেণীর ব্রাহ্মণ সাবাশেরা অতীত থেকেই বাণিজ্যজীবী এবং মহারাষ্ট্রের দক্ষিণাঞ্চলের বাসিন্দা। অন্যদিকে কির্বস্তরা আবার কৃষিজীবী এবং অতীত থেকেই কোঞ্চন অঞ্চলের মধ্যেই সীমাবদ্ধ। মহারাষ্ট্রের যাজক ব্রাহ্মণরা দু’শ্রেণীর—পলাশে এবং আভীর। এঁদের মধ্যে পলাশেরা হলেন শূদ্রদের পুরোহিত, এবং আভীররা হলেন আহির গোয়ালাদের প্রতিনিধি। এই রাজ্যের কৃষিজীবী ব্রাহ্মণদের আরও তিনটি গোষ্ঠীর নাম হল—পুনা খান্দেশ অঞ্চলের কাস্তা, কৃষ্ণার তীরবর্তী অঞ্চলের ত্রিগুলা এবং বাসিন অঞ্চলের সোপারা। এছাড়া কোঙ্কন অঞ্চলের জাবাল ব্রাহ্মণরাও নিম্নশ্রেণীর ব্রাহ্মণ হিসেবে মহারাষ্ট্রে পরিচিত।

গবেষকদের মতে, কর্ণাটকী ব্রাহ্মণদের বিভিন্ন শাখা এখানকার বিভিন্ন অঞ্চলের নামানুসারে গড়ে উঠেছে। বাব্বুরু-কাম্মে, কন্নড়-কাম্মে ও উম্যে-কাম্মে ব্রাহ্মণদের আদিনিবাস হল মহীশূরের পূর্বদিকে অবস্থিত কাম্মে অঞ্চল। হাসনিকা ব্রাহ্মণরা হাসন জেলা থেকে উদ্ভুত হয়েছেন। আরবত্তা ব্রাহ্মণরা কর্ণাটকের নানা জায়গায় ছড়িয়ে রয়েছেন, এঁরা প্রধানতঃ মধ্বপন্থী। বদুগনাড়ু ও সিরনাড়ু হল কর্ণাটকের দুটি প্রাচীন জেলার নাম, যা থেকে এনামের ব্রাহ্মণরা পরিচিত হয়েছেন। অতীতে শিমোগা তালুকটি হবিক বা হাইগা ব্রাহ্মণদের বিশেষ এলাকা ছিল, যাঁদের নামকরণ হব্য বা যজ্ঞীয় ঘৃত থেকে হলেও এঁরা পেশায় প্রধানতঃ সুপারী-চাষী ছিলেন। আজও উত্তর কানাড়া অঞ্চলের হবু বাহ্মণরা সাধারণতঃ মন্দিরের পুরোহিতবৃত্তি ও জ্যোতিষশাস্ত্রের দ্বারা নিজেদের জীবিকা নির্বাহ করে থাকেন। এছাড়া হালে-কর্ণাটক নামের নিম্নশ্রেণীর ব্রাহ্মণও এই রাজ্যে প্রচুর সংখ্যায় রয়েছেন।

অন্ধ্র অঞ্চলের ব্রাহ্মণরা আবার অতীত থেকেই তিনটি বড় শ্রেণীতে বিভক্ত; যথা—শ্রীবৈষ্ণব, মাধ্ব এবং স্মার্ত। এঁদের মধ্যে শ্রীবৈষ্ণব সম্প্রদায়ের ব্রাহ্মণরা রামানুজপন্থী এবং তাঁরা দ্রাবিড় দেশ থেকে আগত। তাঁদের দুটি উপসম্প্রদায় হল—বড়কলই ও তেনকলই। এর মধ্যে প্রথমরা ব্রাহ্মণ্যবাদের সমর্থক, এবং শেষোক্তরা ব্রাহ্মণ্যবাদের বিরোধী। কিন্তু অতীতের বিভিন্ন ঘটনাচক্রে বর্তমানে এই দুটি সম্প্রদায়েরই জাতিতে রূপান্তর ঘটে গিয়েছে, এবং এই উভয় সম্প্রদায়ের ব্রাহ্মণরা তাঁদের ব্রাহ্মণ্য পরিচয়ের পুনরুজ্জীবন ঘটিয়েছেন। অতীত থেকেই মাধ্বপন্থীরা মুখ্যতঃ ধর্মীয় সম্প্রদায় হলেও বর্তমানে অন্ধ্র অঞ্চলে এঁরা পুরোদস্তুর ব্রাহ্মণ জাতিতে পর্যবসিত হয়ে গিয়েছেন। তবে স্মার্ত ব্রাহ্মণরা এখানকার বরাবরের ব্রাহ্মণ, যাঁদের দুটি মূল শাখা হল—বৈদিক ও নিয়োগী। এই বৈদিক শাখার সাতটি উপশাখার মধ্যে বেলনাড়ুরা অতীতে গোদাবরী ও কৃষ্ণা জেলায় প্রতিষ্ঠিত ছিলেন; আর বেঙ্গিনাড়রা বেঙ্গিদেশ অর্থাৎ বিশাখাপত্তনম ও গোদাবরী জেলায়, কোসলনাড়ুরা দক্ষিণ কোসলে (উড়িষ্যা, মধ্যপ্রদেশ ও উত্তর অন্ধ্রের কিছু অংশ), মূলকি বা মুলকনাড়ুরা কৃষ্ণার দক্ষিণাঞ্চলে এবং তেলগনাড়ুরা তেলেঙ্গনায় প্রতিষ্ঠিত ছিলেন। এখানকার ব্রাহ্মণদের প্রতিটি নামই কোন না কোন অঞ্চল অবলম্বনে গড়ে উঠেছে। এখানকার ব্রাহ্মণদের বৈদিক উপশাখার অপর দুটি হল—যাজ্ঞবল্ক্য-বৈদিক এবং কানাড়া-কাম্মা-বৈদিক। এঁদের মধ্যে যাজ্ঞবল্ক্য-বৈদিকরা দুটি শাখায় বিভক্ত, যথা—কাম্ব ও মাধ্যন্দিন এবং যজুর্বেদী। এঁদের মধ্যে যজুর্বেদীয়রা আসলে কর্ণাটক থেকে এসে অন্ধ্রের স্থায়ী বাসিন্দা হয়েছেন। আর এই রাজ্যের নিয়োগী-ব্রাহ্মণদের ছ’টি উপশাখা হল—আরবেলুবারু, তেলেঙ্গানা-নিয়োগী, নন্দবারিক নিয়োগী, পকুল-মতি-নিয়োগী, যাজ্ঞবল্ক্য-নিয়োগী এবং কর্ণাটক-কাম্মা-নিয়োগী। এই নিয়োগী শব্দের অর্থ হল নিযুক্ত, এবং অতীত থেকেই এঁরা নানা বৃত্তিতে নিযুক্ত রয়েছেন। আর তাই এরাজ্যের বৈদিকদের তুলনায় নিয়োগীদের স্থান নীচে। তাছাড়া অন্ধ্র-কর্ণাটকের আরাধ্য ব্রাহ্মণরা অর্ধদীক্ষিত লিঙ্গায়ৎ, অর্থাৎ—এঁরা গায়ত্রীমন্ত্র পাঠ প্রভৃতি ব্রাহ্মণ্যরীতি অনুসরণ করলেও সৎ-ব্রাহ্মণ হিসেবে অতীত থেকেই এঁদের কোন স্বীকৃতি নেই।

তামিলনাড়ুর ব্রাহ্মণরা অতীত থেকেই ভারতে দ্রাবিড় ব্রাহ্মণ হিসাবে পরিচিত। এখানকার স্মার্ত দ্রাবিড় ব্রাহ্মণদের চারটি শাখা হল—ওয়ার্মা, বৃহৎচরণ, অষ্টসহস্র এবং সংকেত। এঁরা সকলেই নিজেদের কপালে জাতিগত চিহ্ন ধারণ করেন। তাঞ্জোর ও তার আশেপাশের এলাকায় অতীত থেকেই ওয়ার্মাদের বিশেষ প্রতিপত্তি রয়েছে। এঁরা আবার চোল, ওয়ার্মা, সাবায়ার, জবালি ও ইয়াঞ্জি এই পাঁচটি উপশাখায় বিভক্ত। এছাড়াও এঁদের বাকি চারটি শাখা তামিলনাড়ুর বিভিন্ন জায়গায় ছড়িয়ে রয়েছে। গবেষকদের মতে, দক্ষিণ কানাড়া ও কুর্গ জেলার কাছে অবস্থিত তুলব অঞ্চল থেকে এই রাজ্যের তুলব ব্রাহ্মণদের উৎপত্তি হয়েছে। তাঁদের চারটি শাখা হল—শিওয়ালি, পশুগ্রামদবুরু, কোটা এবং কন্দবরু। এছাড়া এখানকার কুর্গ অঞ্চলে অম্ম-কাদাগা বা কাবেরি ব্রাহ্মণ নামে একশ্রেণীর ব্রাহ্মণ পাওয়া যায়। মালাবার উপকূলের সবথেকে উল্লেখযোগ্য ব্রাহ্মণশ্রেণী নাম্বুদিরি নামে পরিচিত। যদিও এই নাম্বুদিরি ব্রাহ্মণদের সঙ্গে এই রাজ্যের অন্য কোন ব্রাহ্মণদের রীতিনীতির কোন মিল দেখা যায় না, কিন্তু তবুও তাঁরা নিজেদের পরশুরামের বংশধর বলে দাবি করেন। কথিত রয়েছে যে, শঙ্করাচার্য এই শ্রেণীর ব্রাহ্মণ ছিলেন। আজও নাম্বুদিরি পরিবারের সর্বজ্যেষ্ঠ সন্তানই পিতার সব সম্পত্তির অধিকারী হন এবং শুধুমাত্র তিনিই স্বজাতিতে বিবাহ করবার অধিকার পান। অন্যদিকে তাঁর পরবর্তী ভাইয়েরা নায়ার প্রভৃতি জাতিতে বিবাহ করে থাকেন। অতীত থেকেই এঁরা ভয়ানকভাবে নিরামিষাশী এবং নিজেদের মাথার সামনের দিকে একটি শিখা রাখেন। এছাড়া এঁরা সবসময় নিজেদের সাথে একটি বড় ছাতা বহন করেন। এই রাজ্যের মালাবার অঞ্চলের বৈদেশিক ব্রাহ্মণরা পট্টারা নামে পরিচিত। এঁরা মূলতঃ স্থানীয় মন্দিরের কাজকর্ম করে থাকেন এবং নাম্বুদিরিদের অধঃপতিত বংশধর বলে পরিচিত।

অতীতে ধর্মশাস্ত্রসমূহে নির্দেশ দেওয়া হয়েছিল যে, আপদকালে এবং বাস্তব কারণে কোন ব্রাহ্মণ যদি শাস্ত্র নির্দিষ্ট ব্রাহ্মণের পক্ষে গ্রহণযোগ্য বিশুদ্ধ বৃত্তিসমূহে অপারগ হন, তাহলে তিনি অন্য যে কোন বৃত্তিই অবলম্বন করতে পারেন। কেননা ব্রাহ্মণ বংশের সন্তান হলেই কোন ব্যক্তি যে জ্ঞানী বা শিক্ষিত হবেন, এটা অধিকাংশ ক্ষেত্রেই আশা করা যায় না। কিন্তু শাস্ত্রের আইনগত স্বীকৃতি থাকা সত্ত্বেও বিশুদ্ধ বৃত্তিসমূহ ছাড়া ব্রাহ্মণদের পক্ষে অন্যান্য বৃত্তি অবলম্বন করাকে কোনদিনই সুনজরে দেখা হয়নি। আর কারণেই অতীতের ভারতে বৃত্তিধারী ব্রাহ্মণদের সামাজিক মর্যাদা স্থান-কাল-পরিবেশ ভেদে ওঠানামা করেছিল বলে দেখা যায়। এমনকি আজও ভারতের যেসব অঞ্চলে শাস্ত্রজ্ঞ ব্রাহ্মণদের সংখ্যা বেশি এবং ক্ষমতাও বেশি, সেসব অঞ্চলে কৃষিজীবী বা অনুরূপ বৃত্তিধারী ব্রাহ্মণদের খুবই নীচু চোখে দেখা হয়; কিন্তু আবার যেসব অঞ্চলে শাস্ত্রীর ব্রাহ্মণরা সংখ্যায় কম, সেখানে অন্যান্য বৃত্তিধারী ব্রাহ্মণদের তেমন ছোট চোখে দেখা হয় না। যেমন—আগেই বলা হয়েছে যে, হরিয়ানা অঞ্চলে যেসব ব্রাহ্মণকে তাগা-গৌড় বলা হয় বা দক্ষিণ মারাঠা দেশের ত্রিগুলা, বাসিন অঞ্চলের সোপারা, গুজরাটের সাঝোদ্রা ও ভাতেলা, উড়িষ্যার মহাস্থানী প্রভৃতি ব্রাহ্মণরা কৃষিজীবীর বৃত্তি অবলম্বন করেন বলে তাঁদের নিজের নিজের রাজ্যে অতীত থেকেই নিম্নশ্রেণীর ব্রাহ্মণ বলে গণ্য হন। অন্যদিকে কোঙ্কন অঞ্চলের জাবাল, গুজরাটের সাচোরা প্রভৃতি ব্রাহ্মণরা অতীতে রাঁধুনির কাজ করতেন বলে আজও নিজেদের রাজ্যে নিম্নশ্রেণীর ব্রাহ্মণ বলে পরিগণিত হয়ে থাকেন। এমনকি ধর্মকর্মের সঙ্গে সংশ্লিষ্ট অনেক ব্রাহ্মণদেরও অতীতে নিম্নশ্রেনীর ব্রাহ্মণ বলে গণ্য করা হয়েছিল এবং এরফলে আজও তাঁরা উচ্চশ্রেনীতে উন্নীত হতে পারেন নি। যেমন—অতীতে যেসব ব্রাহ্মণরা নিম্নবর্ণের জাতিসমূহের কাছ থেকে দান গ্রহন করতেন, নিম্নবর্ণের জাতিসমূহের পৌরোহিত্য করতেন, এমনকি বিশেষ করে শ্রাদ্ধাদি পারলৌকিক কাজের ক্ষেত্রে তাঁদের কাছ থেকে বিধিসঙ্গত দানও গ্রহণ করতেন, তাঁরাও তখন নিম্নশ্রেণীর ব্রাহ্মণ বলেই গণ্য হয়েছিলেন, এবং আজও তাই রয়েছেন। এই শ্রেণীর ব্রাহ্মণদের মধ্যে উত্তর ভারতের মহাব্রাহ্মণ, বাংলার অগ্রদানী ব্রাহ্মণ, উড়িষ্যার অন্নভিক্ষু, পশ্চিম ভারতের আচার্য প্রভৃতিরা উল্লেখযোগ্য; কেননা অতীতে (এমনকি এখনও) এঁরা এরা মৃতের পাপশুদ্ধির জন্য দান গ্রহণ করতেন। অন্যদিকে অতীতে কাশীর সবালখি ব্রাহ্মণরা তীর্থযাত্রীদের কাছ থেকে দান নিতেন বলে তাঁরা পতিত হিসাবে গণ্য হয়েছিলেন এবং আজও তাঁরা অন্যান্য ব্রাহ্মণদের কাছে জলচল নয়। এরকমভাবেই অতীতে উত্তরপ্রদেশের ভট্ট ব্রাহ্মণরা গোহত্যা প্রভৃতি পাপের প্রায়শ্চিত্তের জন্য শাস্ত্রীয় ক্রিয়াকলাপ পরিচালনা করতেন বলে পতিত বলে গণ্য হয়েছিলেন। আর অতীত থেকেই সারা ভারতের যেসব ব্রাহ্মণরা শ্মশানে দাহকার্যের আগে মন্ত্রপাঠ করে থাকেন, তাঁরাও হিন্দুসমাজে অতি নিম্নশ্রেণীর ব্রাহ্মণ হিসাবে গণ্য। রাজস্থানের ডাকোট ও শনিচর ব্রাহ্মণরা তো শনিপুজোয় পৌরোহিত্য করবার জন্য সুদূর অতীত থেকেই পতিত হিসাবে পরিচিত। এমনকি অতীতে যাঁরা বিখ্যাত মন্দিরসমূহের সাথে সংশ্লিষ্ট ছিলেন, তাঁদের মধ্যে কিছুকেও তখন অধঃপতিত ও নিম্নশ্রেণীর ব্রাহ্মণ বলে গণ্য করা হয়েছিল; যেমন—গয়ার গয়ালি, মথুরার চৌবে, পুষ্করের পুকুরসেবক, কাশীর গঙ্গাপুত্র, দক্ষিণ ভারতের পান্দারাম ও মোয়লার, প্রয়াগের প্রয়াগওয়ালা, পশ্চিম ভারতের দিওয়াস, মালাবার অঞ্চলের অশ্বলবাসী, কর্ণাটকের নুম্বি-ব্রাহ্মণ প্রভৃতি। তবে এঁদের মধ্যে সোমনাথের সোমপারাদের সামাজিক স্থান অপেক্ষাকৃত উঁচু।

অতীত থেকেই যেসব ব্রাহ্মণ শূদ্র ও নিম্নজাতির পৌরোহিত্য করে আসছেন, তাঁদের বর্ণ-ব্রাহ্মণ বলা হয়ে থাকে। বলাই বাহুল্য যে, এসব ব্রাহ্মণকে আজও নীচজাতীয় বলে গণ্য করা হয়। এঁদের মধ্যে বাংলার বঙ্গদেশের সোনারবেনেদের ব্রাহ্মণ, গোয়ালাদের ব্রাহ্মণ, কলুদের ব্রাহ্মণ, রজকদের ব্রাহ্মণ, বাগদিদের ব্রাহ্মণ এবং কৈবর্তদের ব্রাহ্মণ এই পর্যায়ভুক্ত। মিথিলায় এই শ্রেণীর ব্রাহ্মণেরা আবার তাতোয়া ব্রাহ্মণ, তেলি-ব্রাহ্মণ, কামার-ব্রাহ্মণ ও সোনার-ব্রাহ্মণ নামে পরিচিত। গুজরাট ও রাজস্থানের বর্ণ-ব্রাহ্মণদের মধ্যে আভীর ব্রাহ্মণ, কুনবি-গৌড়, গুজর-গৌড়, মুচি-গৌড়, গন্ধর্প-গৌড়, কোলি-গৌড় ও গারুদ্য উল্লেখযোগ্য। দক্ষিণ ভারতের বর্ণ-ব্রাহ্মণদের মধ্যে গন্দদ্রাবিড়, নাম্বি-ভর্লু, এলেদু প্রভৃতি উল্লেখযোগ্য। এঁদের মধ্যে শেষোক্ত ব্রাহ্মণরা নায়ারদের পুরোহিত।

এছাড়া অতীতে যেসব ব্রাহ্মণরা অন্যান্য জাতির সংস্পর্শে এসে আচারভ্রষ্ট হয়েছিলেন, তাঁরাও পতিত শ্রেণীর বলেই গণ্য হয়েছিলেন, যেমন—আহমদনগর এলাকার হোসাইনি বা সিম্পূর কুবচন্দরা। অতীতে এঁরা কিছু কিছু ইসলামীয় রীতিনীতি মেনে চলবার জন্য পতিত হয়েছিলেন। আবার বাংলার পিরালী ব্রাহ্মণদের ক্ষেত্রে ব্যাপারটি ভিন্ন ধরণের ছিল। অতীতে তাঁরা নিষ্ঠাবান ব্রাহ্মণ হওয়া সত্ত্বেও নবাবী আমলে মুসলমানদের সঙ্গে ওঠাবসা করবার দরুন কিছুটা নিন্দিত হয়েছিলেন। যদিও বর্তমানে পিরালীদের সঙ্গে উচ্চশ্রেণীর ব্রাহ্মণরা বিবাহাদি সামাজিক সম্পর্ক স্থাপন করে থাকেন, কিন্তু তবুও তাঁদের ঘরে বিবাহ দিলে আজও পণের মাত্রাটা একটু বেশিই হয়।

এসব ছাড়াও অতীত থেকেই ভারতে আরও কয়েকটি জাতি রয়েছেন যাঁরা নিজেদের ব্রাহ্মণ বলে দাবি করলেও, বা লোকচক্ষে ব্রাহ্মণ বলে স্বীকৃত হলেও, আসলে কিন্তু ব্রাহ্মণ নন। এসব জাতির মধ্যে বিহারের ভূমিহাররা বিশেষভাবে উল্লেখযোগ্য। এঁরা মূলতঃ ভূম্যধিকারী শ্রেণীর মানুষ এবং নিজেদের ব্রাহ্মণ-পিতা ও ক্ষত্রিয়-মাতার অনুলোমজ বলে দাবি করে থাকেন। এই ভূমিহাররা বরাবরই ব্রাহ্মণ্য রীতিনীতি নিষ্ঠাভরে মেনে চলেন। ঐতিহাসিকদের মতে, ভূমিহাররা বর্তমানে একটি স্বয়ংসম্পূর্ণ জাতি হলেও, অতীতে এঁরা নানা জাতীয় ছিলেন, যাঁদের মধ্যে ব্রাহ্মণ ও অব্রাহ্মণ—উভয়েই ছিলেন। আসলে ভূম্যধিকারী শ্রেণীভুক্ত হওয়ার জন্য আগে জমিদারদের বিভিন্ন জাতি একই ধরণের সামাজিক রীতিনীতিতে অভ্যস্ত হওয়ার দরুন আজও তাঁদের মধ্যে একটি স্বতন্ত্র সত্তার প্রকাশ দেখতে পাওয়া যায়। তবে এই ভূমিহারদের একটা অংশ বরাবরই ব্রাহ্মণ ছিলেন, কেননা অতীতের রাজারা সচরাচর ব্রাহ্মণদেরই ভূমিদান করতেন। অনুরূপভাবে রাজস্থানের ভাট ও চারণরাও ব্রাহ্মণত্বের দাবিদার এবং তাঁরাও উপবীত ধারণ করে থাকেন; কিন্তু তাঁরা ব্রাহ্মণ বলে গণ্য নন। আর অতীত থেকেই ভারতের অন্যান্য জায়গায় ভাটরা নিম্নজাতীয় হিসাবে পরিচিত।

## তথ্যসূত্র

বিষয়শ্রেণী:ব্রাহ্মণ
বিষয়শ্রেণী:ব্রাহ্মণ সম্প্রদায়
বিষয়শ্রেণী:ভারতের ব্রাহ্মণ সম্প্রদায়